CELEX: 32020R1242
Language: lt
Date: 2020-09-01 00:00:00
Title: Komisijos įgyvendinimo reglamentas (ES) 2020/1242 2020 m. rugsėjo 1 d. kuriuo pratęsiamas nuostatos, leidžiančios nukrypti nuo Tarybos reglamento (EB) Nr. 1967/2006 nuostatų dėl minimalaus atstumo nuo kranto ir jūros gylio, galiojimas laivų traukiamaisiais tinklais žvejojant afijas (Aphia minuta) Ispanijos Mursijos regiono autonominės srities teritoriniuose vandenyse

2.9.2020   
               
               
                  LT
               
               
                  Europos Sąjungos oficialusis leidinys
               
               
                  L 286/1
               
            
         KOMISIJOS ĮGYVENDINIMO REGLAMENTAS (ES) 2020/1242
         2020 m. rugsėjo 1 d.
         kuriuo pratęsiamas nuostatos, leidžiančios nukrypti nuo Tarybos reglamento (EB) Nr. 1967/2006 nuostatų dėl minimalaus atstumo nuo kranto ir jūros gylio, galiojimas laivų traukiamaisiais tinklais žvejojant afijas (Aphia minuta) Ispanijos Mursijos regiono autonominės srities teritoriniuose vandenyse
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2006 m. gruodžio 21 d. Tarybos reglamentą (EB) Nr. 1967/2006 dėl žuvų išteklių tausojančio naudojimo Viduržemio jūroje valdymo priemonių, iš dalies keičiantį Reglamentą (EEB) Nr. 2847/93 ir panaikinantį Reglamentą (EB) Nr. 1626/94 (1), ypač į jo 13 straipsnio 5 dalį,
         kadangi:
         
                     (1)
                  
                  
                     Reglamento (EB) Nr. 1967/2006 13 straipsnio 1 dalimi draudžiama naudoti velkamuosius įrankius 3 jūrmylių ir mažesniu atstumu nuo kranto arba iki 50 m gylio izobatos, jei tas gylis yra pasiekiamas trumpesniu atstumu nuo kranto;
                  
               
                     (2)
                  
                  
                     valstybės narės prašymu Komisija gali leisti nukrypti nuo Reglamento (EB) Nr. 1967/2006 13 straipsnio 1 dalies pirmos pastraipos, jei įvykdomos tam tikros 13 straipsnio 5 ir 9 dalyse nustatytos sąlygos;
                  
               
                     (3)
                  
                  
                     nuo 13 straipsnio 1 dalies pirmos pastraipos nukrypti leidžianti nuostata dėl laivų traukiamųjų tinklų naudojimo žvejojant afijas (Aphia minuta) Ispanijos Mursijos regiono autonominės srities teritoriniuose vandenyse Komisijos įgyvendinimo reglamentu (ES) Nr. 773/2013 pirmą kartą buvo suteikta iki 2016 m. gruodžio 31 d. (2) Ta nukrypti leidžianti nuostata buvo grindžiama papildoma nukrypti nuo mažiausio tinklo akių dydžio reikalavimo leidžiančia nuostata, kurią pagal Reglamento (EB) Nr. 1967/2006 9 straipsnio 7 dalį priėmė Ispanija, nes be jos nebūtų buvę galima vykdyti atitinkamos žvejybos ir ją būtų reikėję sustabdyti;
                  
               
                     (4)
                  
                  
                     Komisijos įgyvendinimo reglamentu (ES) 2017/677 leista pratęsti nukrypti leidžiančios nuostatos galiojimą iki 2019 m. gruodžio 31 d. (3), atsižvelgiant į žvejybos, kuriai pagal Reglamento (EB) Nr. 1967/2006 19 straipsnį buvo taikoma Ispanijos nustatyta nukrypti leidžianti nuostata, valdymo planą;
                  
               
                     (5)
                  
                  
                     Ispanija 2017 m., 2018 m. ir 2019 m. pateikė mokslines šio valdymo plano įgyvendinimo ataskaitas;
                  
               
                     (6)
                  
                  
                     2019 m. birželio 26 d. Ispanija paprašė Komisijos leisti pratęsti nukrypti nuo 13 straipsnio 1 dalies pirmos pastraipos leidžiančios nuostatos galiojimą po 2019 m. gruodžio 31 d. Ispanija, siekdama pagrįsti nukrypti leidžiančios nuostatos galiojimo atnaujinimą, pagal Reglamento (EB) Nr. 1967/2006 19 straipsnį pateikė naujo valdymo plano projektą, kuriuo reguliuojama afijų (Aphia minuta) žvejyba Mursijos regiono vidaus vandenyse, ir naujausios informacijos;
                  
               
                     (7)
                  
                  
                     2019 m. rugsėjo mėn. Žuvininkystės mokslo, technikos ir ekonomikos komitetas (ŽMTEK) įvertino prašymą dėl nukrypti leidžiančios nuostatos galiojimo pratęsimo ir su ta nuostata susijusį valdymo plano projektą (4). ŽMTEK padarė išvadą, kad 2016–2019 m. laikotarpiu žvejybos laivų traukiamaisiais tinklais Mursijos regione valdymo planas buvo įgyvendinamas tinkamai ir kad sąlygos, kuriomis 2016 m. buvo suteikta nukrypti leidžianti nuostata dėl minimalaus atstumo nuo kranto ir jūros gylio, tebevykdomos. ŽMTEK pažymi, kad galima teigti, jog žvejybos įrankių selektyvumas yra labai didelis;
                  
               
                     (8)
                  
                  
                     2019 m. gruodžio 21 d. Ispanija priėmė šį naująjį valdymo planą (5);
                  
               
                     (9)
                  
                  
                     Ispanijos prašymas leisti taikyti nukrypti leidžiančią nuostatą atitinka Reglamento (EB) Nr. 1967/2006 13 straipsnio 5 ir 9 dalyse nustatytas sąlygas;
                  
               
                     (10)
                  
                  
                     čia esama specifinių geografinių kliūčių, nes kontinentinio šelfo ir žvejybos plotų, kuriuose galima vykdyti žvejybą tralais, dydis yra ribotas, o tikslinės rūšys aptinkamos išimtinai tam tikrose priekrantės rajonų zonose mažesniame nei 50 m gylyje;
                  
               
                     (11)
                  
                  
                     žvejyba nedaro reikšmingo poveikio jūrų aplinkai, nes laivų traukiamieji tinklai velkami vandens storyme ir nesiekia jūros dugno. Dėl echolotų naudojimo žvejyba yra labai selektyvaus pobūdžio. Be to, nepageidaujamas laimikis iškart paleidžiamas gyvas, o jo išgyvenamumas yra labai didelis;
                  
               
                     (12)
                  
                  
                     nukrypti leidžianti nuostata, kurios prašo Ispanija, būtų taikoma ribotam laivų skaičiui – tik 27 laivams;
                  
               
                     (13)
                  
                  
                     žvejybos negalima vykdyti naudojant kitus įrankius, nes laivo traukiamieji tinklai yra vienintelis reglamentuojamas žvejybos įrankis, kuriuo sekliuose priekrantės vandenyse leidžiama žvejoti tokio mažo dydžio žuvis, kaip afijos, plaukiojančias dideliais būriais;
                  
               
                     (14)
                  
                  
                     laivai yra registruoti Ispanijos nacionalinio veikiančio žvejybos laivyno registre, yra daugiau kaip penkerius metus vykdę žvejybos veiklą ir veiklą vykdys pagal valdymo planą;
                  
               
                     (15)
                  
                  
                     valdymo planu užtikrinama, kad ateityje žvejybos pastangos nebus didinamos, nes žvejybos leidimai bus išduoti tik nurodytiems 27 laivams, kurių kiekvieno didžiausia variklio galia neviršys 116 arklio galių. Žvejyba ir toliau bus vykdoma gruodžio, sausio ir vasario mėnesiais darbo dienomis (pirmadienį–penktadienį). Be to, didžiausia žvejybos kvota vienam žvejybos sezonui sumažinta iki 18,2 tonos. Remiantis valdymo planu, jei kvota bus viršyta, žvejyba bus sustabdyta iki kito sezono;
                  
               
                     (16)
                  
                  
                     atitinkama žvejyba atitinka Reglamento (EB) Nr. 1967/2006 4 straipsnio 1 dalyje nustatytus reikalavimus, pagal kuriuos išimties tvarka tam tikromis sąlygomis leidžiama žvejyba virš saugomų buveinių, jei žvejojama neliečiant jūrų žolių sąžalynų;
                  
               
                     (17)
                  
                  
                     be to, atitinkama žvejyba negalėtų būti vykdoma, jeigu nebūtų taikoma nukrypti nuo mažiausio tinklo akių dydžio reikalavimo leidžianti nuostata;
                  
               
                     (18)
                  
                  
                     kadangi ši žvejyba yra labai selektyvaus pobūdžio, o jos poveikis jūrų aplinkai nereikšmingas ir jai netaikomos Reglamento (EB) Nr. 1967/2006 4 straipsnio 5 dalies nuostatos, Ispanija pagal Reglamento (EB) Nr. 1967/2006 9 straipsnio 7 dalį anksčiau leido taikyti nukrypti nuo mažiausio tinklo akių dydžio reikalavimo leidžiančią nuostatą;
                  
               
                     (19)
                  
                  
                     Reglamento (EB) Nr. 1967/2006 9 straipsnis buvo panaikintas Europos Parlamento ir Tarybos reglamentu (ES) 2019/1241 (6). Tačiau pagal Reglamento (ES) 2019/1241 IX priedo B dalies 4 punktą, remiantis Reglamento (EB) Nr. 1967/2006 9 straipsniu priimtos nukrypti nuo mažiausio tinklo akių dydžio reikalavimo leidžiančios nuostatos, kurios galiojo 2019 m. rugpjūčio 14 d., gali toliau galioti, jeigu dėl jų taikymo neišaugs žuvų jauniklių laimikis. Ši pratęsta nukrypti leidžianti nuostata, kurios prašo Ispanija, atitinka Reglamento (ES) 2019/1241 15 straipsnio 5 dalies ir IX priedo B dalies 4 punkte nustatytas sąlygas, nes dėl jos taikymo nepablogėja selektyvumo standartai, visų pirma kalbant apie 2019 m. rugpjūčio 14 d. esantį padidėjusį žuvų jauniklių laimikį, ir ja siekiama įgyvendinti to reglamento 3 ir 4 straipsniuose nustatytus tikslus ir uždavinius;
                  
               
                     (20)
                  
                  
                     atitinkama žvejybos veikla atitinka duomenų registravimo reikalavimus, nustatytus Tarybos reglamento (EB) Nr. 1224/2009 14 straipsnyje (7);
                  
               
                     (21)
                  
                  
                     atitinkama žvejyba vykdoma labai nedideliu atstumu nuo kranto, todėl netrukdo kitų laivų veiklai;
                  
               
                     (22)
                  
                  
                     atitinkama žvejyba reguliuojama Ispanijos valdymo planu, siekiant užtikrinti, kad Reglamento (ES) 2019/1241 IX priede nurodytų rūšių žuvų būtų sužvejojama kuo mažiau;
                  
               
                     (23)
                  
                  
                     galvakojai moliuskai laivo traukiamaisiais tinklais nežvejojami;
                  
               
                     (24)
                  
                  
                     į Ispanijos valdymo planą pagal Reglamento (EB) Nr. 1967/2006 13 straipsnio 9 dalies trečiąją pastraipą įtrauktos žvejybos stebėsenos priemonės;
                  
               
                     (25)
                  
                  
                     todėl prašymas dėl nukrypti leidžiančios nuostatos turėtų būti patenkintas;
                  
               
                     (26)
                  
                  
                     Ispanija turėtų laiku ir laikydamasi savo valdymo plane numatyto stebėsenos plano pateikti Komisijai ataskaitą;
                  
               
                     (27)
                  
                  
                     nukrypti leidžiančios nuostatos galiojimo trukmė bus apribota, kad tuo atveju, jei, valdymo plano įgyvendinimo stebėsenos duomenimis, naudojamų išteklių būklė pablogėtų, būtų galima nedelsiant imtis taisomųjų valdymo priemonių ir kartu pagerinti mokslinės informacijos bazę, kuria remiantis būtų tobulinamas valdymo planas. Todėl nustatyta nukrypti leidžiančios nuostatos galiojimo pabaigos data turėtų būti žvejybos sezono pabaigos data. Taigi nukrypti leidžianti nuostata turėtų būti taikoma iki 2023 m. kovo 1 d.;
                  
               
                     (28)
                  
                  
                     kadangi Įgyvendinimo reglamentu (ES) 2017/677 suteiktos nukrypti leidžiančios nuostatos galiojimas baigėsi 2019 m. gruodžio 31 d., šis reglamentas turėtų būti taikomas nuo 2020 m. sausio 1 d. Dėl teisinio tikrumo šis reglamentas turėtų įsigalioti skubos tvarka;
                  
               
                     (29)
                  
                  
                     šiame reglamente nustatytos priemonės atitinka Žuvininkystės ir akvakultūros komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Nukrypti leidžianti nuostata
            Reglamento (EB) Nr. 1967/2006 13 straipsnio 1 dalies pirma pastraipa netaikoma Ispanijos Mursijos regiono autonominės srities teritoriniuose vandenyse žvejojant afijas (Aphia minuta) laivų traukiamaisiais tinklais, naudojamais laivų, kurie atitinka šiuos reikalavimus:
            
                        a)
                     
                     
                        yra registruoti Mursijos regiono autonominės srities žemės ūkio, gyvulininkystės, žvejybos ir akvakultūros reikalų direktorato tvarkomame jūros registre;
                     
                  
                        b)
                     
                     
                        užregistruotais duomenimis, yra daugiau kaip penkerius metus vykdę žvejybos veiklą ir neprisidės prie būsimo žvejybos pastangų didinimo;
                     
                  
                        c)
                     
                     
                        turi žvejybos leidimą ir veiklą vykdo pagal valdymo planą, Ispanijos priimtą pagal Reglamento (EB) Nr. 1967/2006 19 straipsnio 2 dalį.
                     
                  
         
            2 straipsnis
            Stebėsenos planas ir ataskaitų teikimas
            Ispanija iki 2020 m. spalio 1 d. ir vėliau kas 12 mėnesių Komisijai pateikia ataskaitą, parengtą pagal 1 straipsnio c dalyje nurodytame valdymo plane nustatytą stebėsenos planą.
         
         
            3 straipsnis
            Įsigaliojimas ir taikymas
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
            
            Jis taikomas nuo 2020 m. sausio 1 d. iki 2023 m. kovo 1 d.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. rugsėjo 1 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 409, 2006 12 30, p. 11.
         
            (2)  2013 m. rugpjūčio 12 d. Komisijos įgyvendinimo reglamentas (ES) Nr. 773/2013, kuriuo nustatoma nuo Tarybos reglamento (EB) Nr. 1967/2006 nuostatų dėl minimalaus atstumo nuo kranto ir minimalaus jūros gylio reikalavimų, taikomų laivų gaubiamaisiais tinklais žvejojant afijas (Aphia minuta) tam tikruose Ispanijos (Mursijos) teritoriniuose vandenyse, nukrypti leidžianti nuostata (OL L 217, 2013 8 13, p. 28).
         
            (3)  2017 m. balandžio 10 d. Komisijos įgyvendinimo reglamentas (ES) 2017/677, kuriuo pratęsiamas nuostatos, leidžiančios nukrypti nuo Tarybos reglamento (EB) Nr. 1967/2006 nuostatų dėl minimalaus atstumo nuo kranto ir jūros gylio, taikomų laivų gaubiamaisiais tinklais žvejojant afijas (Aphia minuta) tam tikruose Ispanijos (Mursijos) teritoriniuose vandenyse, galiojimas (OL L 98, 2017 4 11, p. 4).
         
            (4)  Žuvininkystės mokslo, technikos ir ekonomikos komitetas (ŽMTEK). Žvejybos laivų traukiamaisiais tinklais Mursijoje valdymo planas, Ispanija (STECF-19–19). Europos Sąjungos leidinių biuras, Liuksemburgas, 2019, ISBN 978-92-76-11879-4, doi:10.2760/890396, JRC118074.
         
            (5)  Orden de 19 de diciembre de 2019, de la Consejería de Agua, Agricultura, Ganadería, PESCA y Medio Ambiente, por la que se regula la pesquería del chanquete (Aphia minuta) en aguas interiores de la Región de Murcia’, Official Journal of the Region of Murcia, number 294, 21.12.2019, p. 35423.
         
            (6)  2019 m. birželio 20 d. Europos Parlamento ir Tarybos reglamentas (ES) 2019/1241 dėl žuvininkystės išteklių išsaugojimo ir jūrų ekosistemų apsaugos taikant technines priemones, kuriuo iš dalies keičiami Tarybos reglamentai (EB) Nr. 1967/2006, (EB) Nr. 1224/2009 ir Europos Parlamento ir Tarybos reglamentai (ES) Nr. 1380/2013, (ES) 2016/1139, (ES) 2018/973, (ES) 2019/472 ir (ES) 2019/1022 ir panaikinami Tarybos reglamentai (EB) Nr. 894/97, (EB) Nr. 850/98, (EB) Nr. 2549/2000, (EB) Nr. 254/2002, (EB) Nr. 812/2004 bei (EB) Nr. 2187/2005 (OL L 198, 2019 7 25, p. 105).
         
            (7)  2009 m. lapkričio 20 d. Tarybos reglamentas (EB) Nr. 1224/2009, nustatantis Bendrijos kontrolės sistemą, kuria užtikrinamas bendrosios žuvininkystės politikos taisyklių laikymasis, iš dalies keičiantis reglamentus (EB) Nr. 847/96, (EB) Nr. 2371/2002, (EB) Nr. 811/2004, (EB) Nr. 768/2005, (EB) Nr. 2115/2005, (EB) Nr. 2166/2005, (EB) Nr. 388/2006, (EB) Nr. 509/2007, (EB) Nr. 676/2007, (EB) Nr. 1098/2007, (EB) Nr. 1300/2008, (EB) Nr. 1342/2008 ir panaikinantis reglamentus (EEB) Nr. 2847/93, (EB) Nr. 1627/94 ir (EB) Nr. 1966/2006 (OL L 343, 2009 12 22, p. 1).